Pa van Pretoria tydens terroriste-aanval doodJaco en Carina Janse van Rensburg. Foto: Facebook Jaco Janse van Rensburg (38) is dood toe vermeende terroriste weermag-barakke en hotelle in sentrale Sévaré, naby Mopti, bestorm het met vuurwapens en ploftoestelle. Cobus Smal, Janse van Rensburg se swaer, het uit Zambië aan Maroela Media bevestig dat sy swaer dood is. “Ons het gister heeldag met Jaco kontak gehad en hy het vir ons gesê hulle word aangeval. Ons kon deur die dag op whatsapp met hom kommunikeer, maar so 20:10 het sy selfoon afgegaan en toe het ons nie weer van hom gehoor nie,” het hy gesê. “Die departement van internasionale betrekkinge het ons vandag [Saterdag] om 12:00 laat weet hy is dood.” Volgens Smal is dit nie in hierdie stadium duidelik presies hoe Janse van Rensburg dood is nie. Janse van Rensburg was al sedert Desember verlede jaar in Mali waar hy as brandweerman vir die Verenigde Nasies (VN) gewerk het. Hy, sy vrou, Carina, en hul vier kinders woon in Booysens, Pretoria. Die egpaar het ŉ tweeling van 13 jaar oud, ŉ dogter van 14 en ŉ seun van 21. “Ons weet nog baie min van wat gebeur het. Dit is baie sleg. Jaco se ouers was in Ellisras toe hulle die nuus gekry het, maar hulle is nou op pad terug Pretoria toe om sy vrou te ondersteun,” het Smal gesê. Smal is ook op pad terug Suid-Afrika toe en het gesê sodra hy terug in die land is, sal hulle begin reëlings tref om Janse van Rensburg se liggaam terug te bring Suid-Afrika toe. Die geweld in Mali het in 2012 begin toe Tuareg-separatiste ŉ rebellie teen die staat geloods het toe hulle onafhanklikheid geëis het. Hulle is deur Islamitiese groepe, insluitend Al-Kaïda, ondersteun. Die afgelope paar maande het sporadiese aanvalle al hoe meer in die suide en sentrale dele van die land plaasgevind waar Franse en VN-teenwoordigheid beperk is. Die finale sterftesyfer ná Vrydag se aanval is nog nie bekend nie.